# **Llenyddiaeth Cymru | Literature Wales**

# **Recriwtio Cadeirydd ac Ymddiriedolwyr**

# **Gwirfoddol, cyfnod cychwynnol o 3 mlynedd**

# **Dyddiad cau: Dydd Mercher 9 Ebrill**

# **Cyfweliadau: w/d 28 Ebrill**

## **Neges gan Fwrdd Ymddiriedolwyr Llenyddiaeth Cymru**

**Ydych chi’n angerddol dros y celfyddydau a phosibiliadau trawsnewidiol llenyddiaeth? Ydych chi’n ymroddedig i werthoedd cynhwysiant a thegwch, ac yn credu y gall diwylliant yn ei holl ffurfiau arwain at newid cadarnhaol i’r gymdeithas? Oes gennych chi’r wybodaeth a sgiliau arweinyddol i gefnogi llywodraethu da, i ddatblygu strategaeth ac i ysbrydoli newid cadarnhaol? Os felly, hoffwn eich annog i ystyried ymgeisio am i ymuno â Bwrdd Llenyddiaeth Cymru.**

Rydyn ni’n falch o’r ffordd mae Llenyddiaeth Cymru wedi esblygu dros y blynyddoedd i fod yn sefydliad hyblyg sy’n croesawu newid. Rydyn ni’n sicrhau bod ein strategaeth yn esblygu ochr yn ochr â’r sector rydyn ni’n gweithio ynddo wrtho iddo newid yn gyflym, fel y gallwn ni ddatblygu cyfleoedd newydd ar gyfer ein hawduron ac adlewyrchu anghenion ein darllenwyr a’n cynulleidfaoedd. Rydyn ni’n hwylusydd yn y sector sy’n gweithio i drawsnewid sîn lenyddol Cymru gan rymuso awduron a chynulleidfaoedd drwy bartneriaethau strategol ac effeithiol.

Wrth inni edrych i’r dyfodol â hyder, rydym hefyd yn ymwybodol o’r anawsterau parhaus sy’n wynebu ein sector a’r heriau dyfnach i gyllid cyhoeddus ar gyfer diwylliant a’r celfyddydau.

Yn y blynyddoedd i ddod bydd angen i ni fod yn fwy creadigol, cydweithredol a mwy gwydn nag erioed o'r blaen, i liniaru'r heriau sydd o'n blaenau.

Ar ôl gwasanaethu am ddau dymor ar Fwrdd Llenyddiaeth Cymru bydd ein Cadeirydd presennol, yr academydd Cathryn Charnell-White, yn ymddeol ddiwedd 2025. Rydym felly am benodi Cadeirydd newydd â gweledigaeth, yn ogystal â hyd at dri Ymddiriedolwr newydd deinamig, ymroddedig a chreadigol. Mae ein Hymddiriedolwyr i gyd yn dod â rhywbeth unigryw i'r sefydliad ac yn eiriolwyr cryf dros yr hyn a wnawn. Fel Ymddiriedolwyr rydym oll yn cymryd cyfrifoldeb ar-y-cyd dros redeg yr elusen, gyda chyfrifoldebau ychwanegol penodol wedi’u dirprwyo i’r Cadeirydd a’r Dirprwy Gadeirydd.

Fel Cadeirydd ac Ymddiriedolwr byddwch yn cydweithio’n agos gyda’r Cyfarwyddwr Gweithredol a’r Cyfarwyddwr Artistig i lunio cyfeiriad strategol y sefydliad; gan herio, cynghori ac arwain yr Uwch Dîm Arwain; a helpu i ddarparu llywodraethu effeithiol ac adeiladol wrth gadw’n dryw i’n cenhadaeth a’n gwerthoedd.

Mae Bwrdd Rheoli Llenyddiaeth Cymru yn cynrychioli sector eang ac yn ceisio cynnwys ystod o arbenigedd, profiadau, a lleisiau. Rydyn ni’n annog ceisiadau gan bobl ifanc ac unigolion sydd wedi’u tangynrychioli yn y sector llenyddiaeth. Os ydych chi’n newydd i’r math yma o rôl neu’n camu mewn i rôl Cadeirydd am y tro cyntaf, byddwn ni’n eich cefnogi drwy ddarparu hyfforddiant. Rydyn ni’n croesawu’n arbennig ymgeiswyr sy’n cynnig arbenigedd yn un neu fwy o’r meysydd canlynol: **y Gymraeg a diwylliant Cymru, llenyddiaeth yn ei holl ffurfiau, cynaladwyedd, codi arian ac ymgysylltu â rhanddeiliaid, anabledd a gwahaniaethu, rheoli eiddo a lletygarwch, technoleg gwybodaeth a rheoli data, y gyfraith, cyllid a llywodraethu elusennol.**

Rydyn ni'n chwilio am arweinydd ac eiriolwyr cryf sy'n rhannu gweledigaeth a gwerthoedd y sefydliad, ac fydd yn gweithio gyda'u cyd-Ymddiriedolwyr a'r staff i alluogi creadigrwydd a sicrhau safonau uchel o lywodraethant, tryloywder a hygyrchedd. Os yw hyn yn swnio fel chi, ystyriwch wneud cais heddiw neu cysylltwch â ni i gael sgwrs anffurfiol.

Diolch am eich diddordeb yn y swydd hon, ac edrychwn ymlaen at glywed gennych.

## **Amdanom ni**

Mae **Llenyddiaeth Cymru** yn elusen gofrestredig (rhif 1146560) sy'n gweithio i ddatblygu awduron. P'un a ydynt yn blant sy’n dechrau archwilio eu cariad at eiriau, rhywun â stori i'w hadrodd ond heb yr hyder i ystyried eu hunain yn awdur eto, yn unigolion sy'n ysgrifennu'n rheolaidd ond yn chwilio am eu cam nesaf, neu awduron sefydledig sy'n rhoi Cymru ar y map, rydym yma i'w helpu i dyfu a ffynnu.

Rydym yn gwneud hyn drwy fuddsoddi mewn [cyrsiau ysgrifennu creadigol, ysgoloriaethau, mentora a chyfleoedd hyfforddi](https://www.llenyddiaethcymru.org/beth-all-llenyddiaeth-cymru-ei-wneud-i-chi/rwyn-awdur/). Rydym yn rhoi [cyfleoedd i blant](https://www.llenyddiaethcymru.org/beth-all-llenyddiaeth-cymru-ei-wneud-i-chi/rwyn-blentyn-person-ifanc/) gael eu hysbrydoli gan awduron o fewn a thu hwnt i'r dosbarth. Rydym yn cynnal gweithdai ac yn [cefnogi digwyddiadau llenyddol yn y gymuned](https://www.llenyddiaethcymru.org/ein-prosiectau/cronfa-ysbrydoli-cymunedau/), ac yn dathlu cewri ein llên trwy gynlluniau cenedlaethol a [Gwobr Llyfr y Flwyddyn](https://www.llenyddiaethcymru.org/ein-prosiectau/llyfr-y-flwyddyn/noddwyr-llyfr-y-flwyddyn/).

Mae anghydraddoldebau hanesyddol a strwythurol o fewn y sector llenyddiaeth, ac mae llawer o'n gwaith yn canolbwyntio ar fynd i'r afael â'r heriau hyn. Rydym yn ymdrechu i sicrhau bod diwylliant llenyddol Cymru yn cynrychioli'r amrywiaeth gyfoethog o brofiadau a hunaniaethau sy'n siapio ein cenedl a'i phobl. Rydym hefyd yn credu yng ngrym trawsnewidiol llenyddiaeth i sbarduno newid cymdeithasol cadarnhaol. Trwy ein buddsoddiad, rydym yn defnyddio llenyddiaeth a chreadigrwydd i gefnogi llesiant, ac i ysbrydoli newid hirdymor yn y ffordd rydym yn ymgysylltu â'r byd naturiol.

Cyflwynir ein gweithgareddau mewn gwahanol ffyrdd: yn uniongyrchol gan ein tîm, ar y cyd â phartneriaid, neu'n cael eu hwyluso a'u hariannu gennym ni. Rydym yn falch o gael ein cefnogi’n ariannol gan Gyngor Celfyddydau Cymru, ochr yn ochr ag ymddiriedolaethau, sefydliadau, unigolion a chwmnïau. Mae eu haelioni yn gwneud ein rhaglenni'n bosib.

Rydym yn gweithio yn Gymraeg, Saesneg ac yn ddwyieithog ar draws Cymru, gyda swyddfeydd yn Llanystumdwy a Chaerdydd. Dysgwch fwy am ein gwaith ar [www.llenyddiaethcymru.org](http://www.llenyddiaethcymru.org/)

## **Am rôl y Cadeirydd a sgiliau penodol**

Fel Cadeirydd bydd gennych y potensial i fod yn arweinydd eithriadol â gweledigaeth gref i arwain y sefydliad. Byddwch yn ysbrydoli Ymddiriedolwyr eraill, Cyfarwyddwyr a’r tîm ehangach o staff i sicrhau bod y sefydliad yn parhau i arwain a chefnogi’r sector, i ffynnu ac i ddatblygu ymhellach.
Fel Cadeirydd byddwch yn gweithio'n agos gyda'r Cyfarwyddwr Gweithredol a'r Cyfarwyddwr Artistig ac yn cynrychioli’r sefydliad yn gyhoedds ac yn eirioli dros ein cenhadaeth a’n gwerthoedd. Y Cadeirydd yw prif lefarydd y Bwdd Ymddiriedolwyr ac fe fyddwch yn yn ei gynrychioli mewn digwyddiadau allanol ac yn y cyfryngau.

## **Sgiliau Hanfodol:**

* Profiad o fod yn Ymddiriedolwr neu gyfrannu at Fwrdd (neu brofiad cyfatebol);
* Hyder i gadeirio cyfarfodydd bwrdd ac i siarad yn gyhoeddus;
* Y gallu i fod yn ddiduedd, meddwl yn greadigol ac yn strategol;
* Y gallu i rwydweithio a meithrin perthnasau ar bob lefel;
* Dealltwriaeth dda o gyllidebau a dogfennau strategol;
* Dealltwriaeth o rwymedigaethau elusennol a cwmnïau sy’n derbyn arian cyhoeddus;
* Profiad o arwain a rheoli llinell;
* Agwedd gadarnhaol tuag at y Gymraeg a dwyieithrwydd.

## **Sgiliau Dymunol:**

* Profiad o Gadeirio Bwrdd;
* Y gallu i gyfathrebu yn Gymraeg;
* Dealltwriaeth o'r sector llenyddol, a'r sector celfyddydau a diwylliant ehangach yng Nghymru a'r DU; gan gynnwys strwythurau ariannu a blaenoriaethau Llywodraeth Cymru a Chyngor Celfyddydau Cymru.

## **Os hoffech wneud cais am y rôl hon ond yn ansicr a oes gennych ddigon o brofiad neu os hoffech drafod hyblygrwydd gan gynnwys rhannu rôl y Cadeirydd, peidiwch â digalonni a chysylltwch â ni am sgwrs anffurfiol.**

## **Mae cyfrifoldebau/dyletswyddau allweddol y Cadeirydd yn cynnwys\*:**

* Rhoi arweiniad i Fwrdd Llenyddiaeth Cymru, gan sicrhau bod y Bwrdd yn gweithredu fel tîm effeithiol ac yn rhoi her gadarnhaol i’r Swyddogion Gweithredol;
* Sicrhau bod y sefydliad yn cael ei lywodraethu’n effeithiol, a bod y Bwrdd ehangach a’r Swyddogion Gweithredol yn cyflawni eu dyletswyddau a’u cyfrifoldebau;
* Arwain ar recriwtio aelodau Bwrdd newydd (gyda chefnogaeth Ysgrifennydd y Cwmni), yn ôl yr angen;
* Bod yn llysgennad i Llenyddiaeth Cymru a’r sector llenyddol yng Nghymru, gan hyrwyddo ein hymrwymiadau i waith cynaliadwy a theg, a yn ogystal â siapio sector sy’n cefnogi mynediad cyfartal i bawb;
* Cadeirio hyd at bedwar cyfarfod bwrdd chwarterol (fel arfer bydd y Dirprwy Gadeirydd yn cadeirio un cyfarfod bwrdd chwarterol y flwyddyn) gan sicrhau bod cofnodion cywir yn cael eu cadw, yn ogystal â chadeirio unrhyw is-grwpiau ychwanegol neu gyfarfodydd cyffredinol eithriadol, yn ôl yr angen;
* Sicrhau bod y Bwrdd yn pennu ac yn adolygu strategaeth y sefydliad yn rheolaidd, gan sicrhau bod y genhadaeth a’r gwerthoedd wrth wraidd datblygiad strategaeth a gweithgaredd;
* Gyda eich cyd-Ymddiriedolwyr, cynrychioli'r sefydliad gyda rhanddeiliaid allweddol a datblygu a meithrin y perthnasau a rhwydweithiau;
* Rheoli, gwerthuso a chefnogi datblygiad proffesiynol y Cyfarwyddwr Artistig a’r Cyfarwyddwr Gweithredol;
* Ymrwymiad amser bras i Gadeirydd: 15-20 awr y mis.
* **Noder os gwelwch yn dda,** y bwriad yw sicrhau bod cyfnod pontio i'r sawl a benodir i weithio ochr yn ochr â'r Cadeirydd presennol.

\*Nid yw'r rhestr uchod yn holl gynhwysfawr. Gweler Atodiad 1 am ragor o wybodaeth am rôl Ymddiriedolwr.

## **Ynglŷn â swydd Ymddiriedolwr a sgiliau penodol**

Mae gan Ymddiriedolwyr Llenyddiaeth Cymru gyfrifoldeb dros gyfeiriad strategol y sefydliad ac am sicrhau bod blaenoriaethau strategol yn gyson â gofynion rhanddeiliaid ac arianwyr, ac o fudd i gymdeithas. Mae ein Hymddiriedolwyr yn ymgorffori [ein gwerthoedd](https://www.llenyddiaethcymru.org/cynllun-strategol-hafan/cynllun-strategol-prif-dudalen/sp2022-25-our-values-and-delivery-principles/), yn ymroddedig i gydraddoldeb a chynhwysiant ac mae ganddynt agwedd gadarnhaol tuag at y Gymraeg a dwyieithrwydd.

Mae Bwrdd yr Ymddiriedolwyr yn goruchwylio cyllid a llywodraethu’r sefydliad, ac yn gweithio’n agos gyda’r Swyddogion Gweithredol a chydweithwyr ar draws y sefydliad i sicrhau bod amcanion y sefydliad yn cael eu dilyn fel y’u diffinnir yn ei ddogfen llywodraethu.

Bydd Ymddiriedolwyr yn deall ac yn cydymffurfio’n llawn gyda chwe [dyletswydd hanfodol y Comisiwn Elusennau](https://www.gov.uk/guidance/charity-trustee-whats-involved.cy), a byddant yn ymrwymo i saith egwyddor bywyd cyhoeddus Nolan: **anhunanoldeb, uniondeb, gwrthrychedd, atebolrwydd, didwylledd, gonestrwydd ac arweinyddiaeth.**

## **Mae'r cyfrifoldebau/dyletswyddau allweddol yn cynnwys\*:**

* Cefnogi a gweithio gyda’r Swyddogion a’r tîm ehangach o staff i sicrhau bod y Bwrdd yn cyflawni ei gyfrifoldebau cyfreithiol ac elusennol. Mae hyn yn cynnwys cydymffurfio â dogfennau llywodraethu’r sefydliad, cyfraith cwmnïau ac elusennau, yn ogystal â rheoliadau a deddfwriaeth berthnasol arall.
* Cyfrannu’n effeithiol i’r Bwrdd a chynnig her gadarnhaol i’r Swyddogion.
* Cefnogi’r Bwrdd a’r Swyddogion drwy rannu sgiliau, gwybodaeth a phrofiad i helpu i wneud penderfyniadau effeithiol a gwybodus.
* Cyfrannu at adolygiadau rheolaidd o bolisïau, gweithdrefnau a strategaeth sefydliadol, yn unol â gofynion ariannu ac anghenion busnes.
* Cefnogi’r Cadeirydd a’r Swyddogion i gynnal perthynas gydag arianwyr.
* Adolygu polisïau a gweithdrefnau’r sefydliad yn flynyddol, a darparu cyngor datblygu ar sail arbenigedd.
* Mynychu sesiynau hyfforddi achlysurol (e.e. cyfraith elusennau a llywodraethu), grwpiau gorchwyl a gorffen neu sesiynau cynllunio creadigol.
* Cefnogi’r Uwch Dîm Arwain drwy gynrychioli'r cwmni gyda rhanddeiliaid allanol i ddatblygu perthnasau a rhwydweithiau'r sefydliad.
* Mynychu **pedwar** cyfarfod chwarterol y Bwrdd Rheoli (2 yn ddigidol a 2 mewn person) bob blwyddyn a chyfrannu at waith ymgysylltu â rhanddeiliaid a gwaith strategol ychwanegol ar sail gorchwyl a gorffen, yn ôl yr angen.
* Cyfle i gyfrannu at yr Is-grŵp Risg (2/3 cyfarfod y flwyddyn.)

Brasamcan ymrwymiad amser Ymddiriedolwyr: **tua 10 awr y mis.**

\*Nid yw'r rhestr uchod yn hollgynhwysol. Gweler Atodiad 1 i gael rhagor o wybodaeth am swydd Ymddiriedolwr.

## **Rhai o gyfraniadau diweddar ein Hymddiriedolwyr:**

Yn 2024, parhaodd ein rhaglen o ddigwyddiadau yn y Senedd, wedi ariannu gan Llywodraeth Cymru. Mae’r rhaglen yn codi proffil barddoniaeth a’r gair llafar yng nghartref democratiaeth Cymru. Ymunodd ein Cadeirydd a’n Hymddiriedolwyr â ni i rwydweithio a meithrin perthynas â rhanddeiliaid, ac i fwynhau barddoniaeth a thrafodaeth gyda’r bardd **Grug Muse**, Bardd Cenedlaethol Cymru **Hanan Issa**, a chyn-Fardd Cenedlaethol Cymru, **Ifor ap Glyn**.

Ym mis Gorffennaf 2024 mynychodd nifer o’r Ymddiriedolwyr Seremoni Llyfr y Flwyddyn 2024 yn **Galeri** Caernarfon. Roedd y dathliad hwn o’r ysgrifennu gorau o Gymru yn gyfle gwych i ddathlu ein hawduron ac i ymgysylltu â’r sector llenyddol ehangach, rhanddeiliaid a chyllidwyr.

Yr prif enillwyr oedd *Sut i Ddofi Coryn* gan **Mari George** (Sebra), a *Sarn Helen* gan **Tom Bullough** (Granta Books).

[Yn ystod 2023 a 2024 croesawyd 10 Ymddiriedolwr Newydd i’r bwrdd](https://www.llenyddiaethcymru.org/amdanom-ni-llc/cwrdd-ar-tim/bwrdd-rheoli/). Arweiniwyd y broses recriwtio gan y Cadeirydd a'i chefnogi gan yr Ymddiriedolwyr. Roedd hyn yn cynnwys ymgysylltu’n a thrafod y cyfle gyda darpar aelodau newydd, cyfweliadau a gwneud argymhellion i’r Bwrdd ehangach. Mae hyn wedi arwain at aelodaeth mwy amrywiol, o sgiliau a phrofiadau byw.

Ym mis Tachwedd 2024, mynychodd Ymddiriedolwyr Llenyddiaeth Cymru a’r tîm o staff arhosiad preswyl yng [Nghanolfan Ysgrifennu TŷNewydd](https://www.tynewydd.cymru/) i annog ymgysylltiad ymhlith y tîm ac i gymryd rhan mewn sesiynau cynllunio creadigol a strategol. Dilynwyd hyn gan Gyfarfod y Bwrdd #55 a Chyfarfod Cyffredinol Blynyddol 2024.

## **Neges gan y Cadeirydd cyfredol, Cathryn Charnell-White**

“Gweld effaith eich cyfraniad ar y sefydliad a’r sector ehangach yw un o’r agweddau mwyaf cyffrous sy’n dod yn sgil rhannu eich amser a’ch arbenigedd â sefydliad celfyddydol fel Llenyddiaeth Cymru. Gallech, er enghraifft, gefnogi datblygu prosiect newydd ac eistedd ar baneli penodi ar gyfer rolau llysgenhadol Llenyddiaeth Cymru a’n rhaglenni datblygu awduron; neu gyfrannu at weithgarwch i gefnogi’r sector a chynnig cyngor ar bolisïau sefydliadol.

A minnau’n Gadeirydd presennol Llenyddiaeth Cymru, rwy’n gweld drosof fi fy hun sut y mae eiriolaeth a mewnbwn strategol cyd-ymddiriedolwyr (mewn meysydd fel rhwydweithiau proffesiynol, adnoddau dynol, rheoli risg, a chodi arian) yn sicrhau gwydnwch y sefydliad ac yn cadw ein ffocws ar ein hegwyddorion sylfaenol ym mhob agwedd ar ein gwaith: **cynrychiolaeth a chydraddoldeb, iechyd a lles, a’r argyfwng hinsawdd.**

Fel Ymddiriedolwr neu Gadeirydd newydd i Llenyddiaeth Cymru byddwch yn aelod o Fwrdd sy’n ymgysylltu ac yn cydweithio’n dda â’i gilydd ac yn mwynhau perthynas gadarnhaol gyda’r tîm ymroddedig yn Nhŷ Newydd a Chaerdydd. ”

## **Addewid Recriwtio**

[Nod Llenyddiaeth Cymru yw bod yn sefydliad cynhwysol](https://www.llenyddiaethcymru.org/amdanom-ni-llc/gyrfaoeddachyfleoedd/) sy’n ymroddedig i groesawu ymgeiswyr o ystod eang o gefndiroedd. Rydyn ni’n asesu ceisiadau ar sail cryfder potensial, a byddwn ni’n cymryd camau cadarnhaol drwy warantu cyfweliad i bob ymgeisydd sy’n bodloni gofynion addasrwydd y rôl ac sy’n uniaethu fel rhywun sydd wedi’u tangynrychioli yn y sector llenyddol. Ein nod yw datblygu llenyddiaeth fel ffurf ar gelfyddyd sy’n gynrychioliadol ac yn hygyrch i bawb yng Nghymru. Rydyn ni’n credu mai’r ffordd orau o gyflawni’r nod hwnnw yw drwy greu gweithlu amrywiol sydd â phrofiadau byw amrywiol.

Rydyn ni’n annog ceisiadau yn arbennig gan unigolion sy’n uniaethu ag un neu fwy o’r datganiadau canlynol:

* Rwy’n dod o gefndir Du, Asiaidd neu Leiafrif Ethnig.
* Rwy’n anabl neu’n dioddef â salwch hirdymor (meddyliol neu gorfforol).
* Rwy’n dod o gefndir incwm isel.

I gael rhagor o wybodaeth, darllenwch ein [Cynllun Cydraddoldeb, Cynhwysiant ac Amrywiaeth](https://www.llenyddiaethcymru.org/polisiau/). Datblygwyd ein fframwaith recriwtio fel rhan o gynllun [Rhaglen Ysgoloriaethau Creadigol Weston Jerwood](https://jerwoodartsarchive.org/programme/weston-jerwood-creative-bursaries-2/), sy'n cefnogi sefydliadau celfyddydol i ehangu eu hymagwedd at recriwtio a datblygu doniau amrywiol.

Yn Llenyddiaeth Cymru rydyn ni’n gweithio gydag awduron, storïwyr, ac artistiaid o bob genre yn ogystal ag ymarferwyr creadigol, ac rydyn ni’n annog unigolion â’r sgiliau a’r profiadau hynny i ymgeisio am y rôl hon. Serch hynny, hoffem fod yn dryloyw am sut mae hyn yn effeithio ar weithio gyda ni mewn capasiti ehangach. Yn ddealladwy, mae Cyfraith Elusennau yn datgan na all Ymddiriedolwyr elwa o’u helusen, ac felly yn ystod cyfnod unigolyn ar y Bwrdd ni fyddant yn gymwys am unrhyw gyllid na chyfleoedd sy’n codi o weithgaredd Llenyddiaeth Cymru.

## **Os hoffech wneud cais am y rôl hon ond eich bod yn ansicr a oes gennych ddigon o brofiad, neu sut gallai effeithio ar eich gyrfa neu gyfleoedd eraill/amgen i weithio gyda Llenyddiaeth Cymru, cysylltwch â ni am sgwrs anffurfiol.**

## **Cydnabyddiaeth a hygyrchedd**

Nid yw'r Ymddiriedolwyr yn derbyn cyflog, swydd sy'n cael ei chyflawni'n wirfoddol yw hon. Fodd bynnag, gall Ymddiriedolwyr hawlio treuliau rhesymol wrth gyflawni busnes yr elusen.

Mae Llenyddiaeth Cymru wedi ymrwymo i ddatblygu Bwrdd Rheoli amrywiol ac i fynd i'r afael â'r rhwystrau sy'n atal pobl rhag ymuno. Rydym yn deall bod rôl Ymddiriedolwr yn ymrwymiad sylweddol, a gellir darparu cymorth i unigolion drwy dalu costau gofal plant a gofal arall ac unrhyw gostau rhesymol eraill sy'n codi fel rhan o’u dyletswyddau (rhaid cael cytundeb y Bwrdd a’r Comisiwn Elusennau).

Mae Llenyddiaeth Cymru yn credu na ddylai cyfyngiadau ariannol atal pobl rhag dod yn Ymddiriedolwr. Mewn amgylchiadau eithriadol, gall Bwrdd Llenyddiaeth Cymru ystyried digolledu Ymddiriedolwr am golli enillion oherwydd yr amser a dreulir yn cyflawni eu busnes ar gyfer y sefydliad. Byddai angen i unrhyw gytundeb o'r fath gydymffurfio â'r Polisi Taliadau Ymddiriedolwyr a byddai'n amodol ar gael cymeradwyaeth y Comisiwn Elusennau. Os ydych chi’n ansicr a fydd modd i chi ymrwymo’r amser sydd ei angen i weithredu fel Ymddiriedolwr am resymau ariannol neu am reswm arall, cysylltwch â ni i drafod unrhyw bryderon sydd gennych.

Os hoffech gael mynediad i’r cais hwn mewn fformat arall, cysylltwch â ni i roi gwybod. Rydyn ni'n ymroddedig i fodloni gofynion mynediad; rhowch wybod i ni beth sydd ei angen arnoch chi.

Cysylltwch â ni drwy post@llenyddiaethcymru.org neu drwy ffonio 029 2047 2266.

## **Sut i ymgeisio**

1. **Darllenwch** y wybodaeth yn y pecyn recriwtio hwn yn ofalus, yn ogystal â [chanllaw Hanfodol yr Ymddiriedolwr](https://www.gov.uk/government/publications/the-essential-trustee-what-you-need-to-know-cc3). Hefyd, [darllenwch Gynllun Strategol Llenyddiaeth Cymru](https://www.llenyddiaethcymru.org/cynllun-strategol-hafan/).
2. **Ysgrifennwch lythyr cais** heb fod dros 1,000 o eiriau neu **lluniwch gais fideo** heb fod yn fwy na phum munud (mae'r ddau fformat yn dderbyniol ac o werth cyfartal). Dylai eich llythyr/fideo gynnwys eich enw, cyfeiriad post, rhif ffôn a chyfeiriad e-bost. Rydyn ni eisiau gwybod:

	* Pam fod gennych ddiddordeb mewn swydd Ymddiriedolwr
	* Nodwch a ydych chi'n uniaethu fel rhywun sydd wedi eu tangynrychioli yn y sector llenyddol
	* Manylion eich sgiliau, gwybodaeth a phrofiad a sut bydden nhw’n berthnasol i waith Llenyddiaeth Cymru
	* Manylion tri llwyddiant proffesiynol a'r rhesymau rydych chi'n falch ohonynt
	* Unrhyw wybodaeth arall sy'n berthnasol i'r swydd rydych chi'n ymgeisio amdani

3.     Anfonwch y canlynol at post@llenyddiaethcymru.org erbyn **9 Ebrill 2025:**

* + Eich llythyr cais neu’ch cais fideo
	+ Eich CV (dim mwy na thair tudalen A4), gan gynnwys manylion dau ganolwr
	+ [Ffurflen Cydraddoldeb ac Amrywiaeth Llenyddiaeth Cymru wedi'i chwblhau](https://www.llenyddiaethcymru.org/wp-content/uploads/2021/03/Cynllun-Cydraddoldeb-Amrywiaeth-a-Chynhwysiant-Llenyddiaeth-Cymru-2021.docx).

## **Beth sy’n digwydd nesaf?**

Byddwn yn asesu'r ceisiadau ac yn gwahodd ymgeiswyr a gwahodd ymgeiswyr llwyddiannus i **gyfweliad digidol ar wythnos w/d 28 Ebrill 2025**. Bydd tri o bobl ar y panel cyfweld yn cynrychioli tîm Llenyddiaeth Cymru – o’r Bwrdd a’r Swyddogion Gweithredol. Er mai cyfweliad ffurfiol fydd hwn, byddwn yn sicrhau bod pob ymgeisydd yn gyfforddus â'r broses gyfweld.

Os yw’r broses gyfweld yn achosi unrhyw bryder i chi, rhowch wybod i ni ymlaen llaw a gallwn drefnu cyfarfod anffurfiol digidol neu dros y ffôn cyn y cyfweliad gydag Alys Lewin, Ysgrifennydd y Cwmni. Mae croeso i chi gysylltu â ni i drafod y rôl ymlaen llaw, neu i ofyn am ragor o wybodaeth. I siarad ag Alys yn uniongyrchol neu i drefnu galwad yn ôl, anfonwch e-bost ati i alys@llenyddiaethcymru.org. Byddwn yn cysylltu â’r holl ymgeiswyr gyda chanlyniad y cyfweliadau erbyn 5 Mai 2025.